Fyrirlesturinn Íslenska lesbían verður í Tjarnarbíói í dag milli 17 og 19 , í tengslum við Hinsegin daga , þar sem spjallað verður um upphafsár Samtakanna ’ 78 frá sjónarhóli lesbía en þær voru teljandi á fingrum annarrar handar á fyrstu árunum . Hanna María Karlsdóttir rifjar upp fámennið og fordómana hér áður fyrr en Lana Kolbrún Eddudóttir nefnir spjallið sitt „ Kona sem þekkir konu , sem þekkir konu : Tengslanet níunda áratugarins . “ Lana Kolbrún var þrettán ára þegar Samtökin ’ 78 voru stofnuð og hefur eftir heimildum að konurnar hafi verið afar fáar fyrst um sinn . „ Það má fastlega reikna með því að margar af eldri kynslóðum hafi verið búnar að flýja land , hafi þær á annað borð komið úr felum . Íslenskar lesbíur bjuggu gjarnan í gömlu höfuðborginni okkar , Kaupmannahöfn , og fluttu líka til fyrirheitnu borgarinnar San Francisco . Þegar ég gekk í félagið 1987 voru ýmsar konur komnar á vettvang og hlutverk kvenna í félaginu jókst mjög á næstu 10 árum , þar af urðu þrjár konur formenn . Ekki veitti af vöskum konum í félagsstarfið því baráttan gegn alnæmi kostaði okkur öll mikið þrek . “ Hún segir að lesbíur hafi átt nokkuð auðvelt með að „ dyljast meðal almennings “ , ef svo má segja . „ En það var býsna erfitt og þurfti að fara allskonar krókaleiðir til að kynnast öðrum konum á þessum árum . Vissulega hjálpaði félagsmiðstöðin á Lindargötu 49 mikið en samkvæmi í heimahúsum voru lengi vel einn helsti vettvangur félagslífs lesbía á Íslandi . Og þá gilti að þekkja konu , sem þekkti aðra konu og svo framvegis . „ En það var býsna erfitt og þurfti að fara allskonar krókaleiðir til að kynnast öðrum konum á þessum árum . “ Fordómar gegn lesbíum birtust á vinnustöðum , athugasemdum við klæðaburð og hár , meðal leigusala sem vildu ekki leigja samkynhneigðum , á skemmtistöðum þar sem okkur var gjarnan fleygt út fyrir að kyssast og dansa og síðast en ekki síst innan fjölskyldunnar . Þar urðu margir fyrir þungum árásum og djúpum sárum sem oftar en ekki leiddu til þess að fólk sleit algjörlega samskiptum við blóðfjölskyldur sínar . Ég vona heitt og innilega að lesbíur dagsins í dag þurfi ekki að þola sama mótlæti og við eldri kynslóðirnar , “ segir Lana Kolbrún og hvetur fólk til að mæta í dag . „ Það verður hægt að drekka kaffisopa eða hvítvínsglas , hlusta á okkur Hönnu Maríu og bæta eigin sögum í safnið í spjallinu á eftir . Viðburðurinn fer fram á íslensku , ókeypis inn og öll velkomin . “